স্বাধীনতার পর প্রথমবার জাতীয় পতাকা উড়ল এই গ্রামে, কেন জানেন?

ওয়েব ডেস্ক: স্বাধীন দেশে থেকেও যেন স্বাধীনতার অনুভূতি থেকে বঞ্চিত ছিলেন ছত্তিশগড়ের (Chhattisgarh) সুকমা জেলার তুমুলপাড় গ্রামের বাসিন্দারা। কিন্তু রবিবারের সাধারণতন্ত্র দিবস (Republic Day 2025) তাঁদের জীবনে নতুন এক ইতিহাস লিখল। মাওবাদী (Maoists) প্রভাব মুক্ত গ্রামে প্রথমবার হল জাতীয় পতাকা (National Flag of India) উত্তোলন। এই ঐতিহাসিক মুহূর্তে আনন্দে ভাসলেন গ্রামবাসীরা। বহু বয়স্ক মানুষের চোখে-মুখে ছিল আবেগের ছাপ। তাঁদের কথায়, “এত দিনে মনে হচ্ছে সত্যি স্বাধীনতা পেলাম।”

তুমুলপাড় নামের এই গ্রামটি দীর্ঘদিন ধরে মাওবাদীদের শক্ত ঘাঁটি হিসেবে পরিচিত ছিল। তাই এতদিন স্বাধীনতা দিবস (Independence Day) বা সাধারণতন্ত্র দিবসের মতো জাতীয় উৎসবগুলিতেও সেখানে সাধারণত কালো পতাকা উত্তোলন করা হত। মাওবাদীদের ভয়ে গ্রামের মানুষ কখনও জাতীয় পতাকা উত্তোলনের সাহস দেখাতে পারেননি। কিন্তু সাম্প্রতিক সময়ে নিরাপত্তা বাহিনীর প্রচেষ্টায় গ্রামটি মাওবাদী উপদ্রব থেকে মুক্ত হয়েছে। সেই সঙ্গে যেন নতুনভাবে স্বাধীন হয়েছেন গ্রামের বাসিন্দারাও।

আরও পড়ুন: ৭৬ তম প্রজাতন্ত্র দিবস, সেনার নিখুঁত প্যারেডে সজ্জিত দিল্লির কর্তব্যপথ

এই বিষয়ে সুকমা জেলার পুলিশের পক্ষ থেকে জানানো হয়েছে, এই অঞ্চলে নতুন করে একাধিক পুলিশ ক্যাম্প স্থাপন করা হয়েছে। এর ফলে মাওবাদীদের কার্যক্রম বন্ধ করা সম্ভব হয়েছে। পাশাপাশি, এই ক্যাম্পগুলির মাধ্যমে গ্রামবাসীদের কাছে সরাসরি সরকারি সুযোগ-সুবিধা পৌঁছে দেওয়া সম্ভব হচ্ছে। ফলে দীর্ঘদিনের বঞ্চনার অভিযোগও এখন কমে আসছে বলে দাবি করছে স্থানীয় প্রশাসন।

প্রথমবার জাতীয় পতাকা উত্তোলন হওয়ায় যেন খুশির অন্ত নেই গ্রামবাসীদের মধ্যে। গ্রামের বয়স্ক মানুষরা বলছেন, এতদিন ধরে তাঁরা স্বাধীনতার স্বাদ থেকে বঞ্চিত ছিলেন। তুমুলপাড়ের এক প্রবীণ গ্রামবাসী বলেন, ‘‘মাওবাদীদের শাসনে এত দিন আমাদের জীবন ছিল দুঃস্বপ্নের মতো। জাতীয় পতাকা তোলার স্বপ্নও দেখতে পারতাম না। আজ আমাদের কাছে স্বাধীনতার আসল অর্থ স্পষ্ট।’’